**ΔΕΛΤΙΟ ΤΥΠΟΥ**

Με ιδιαίτερη επιτυχία πραγματοποιήθηκε η εκδήλωση που διοργανώθηκε από την Η.ΔΙ.Κ.Α. Α.Ε. και τη Γενική Γραμματεία Κοινωνικών Ασφαλίσεων, με τίτλο «Η Ψηφιακή Εποχή της Κοινωνικής Ασφάλισης & της Υγείας - Αποτίμηση Έργων ΕΣΠΑ».

Η εκδήλωση έλαβε χώρα τη Δευτέρα 4 Απριλίου 2016, στο Υπουργείο Εργασίας, Κοινωνικής Ασφάλισης & Κοινωνικής Αλληλεγγύης με αφορμή την ολοκλήρωση των έργων των Ε.Π. «Ψηφιακή Σύγκλιση» και «Διοικητική Μεταρρύθμιση» που υλοποίησε η Η.ΔΙ.Κ.Α. Α.Ε. στο πλαίσιο της προγραμματικής περιόδου ΕΣΠΑ 2007-2013.

Στόχος της εκδήλωσης ήταν η παρουσίαση των έργων πληροφορικής στρατηγικής σημασίας για το χώρο της κοινωνικής ασφάλισης και της υγείας που υλοποιήθηκαν από την Ηλεκτρονική Διακυβέρνηση Κοινωνικής Ασφάλισης (Η.ΔΙ.Κ.Α. Α.Ε.) στο πλαίσιο του ΕΣΠΑ.

Η Ημερίδα η οποία συγκέντρωσε το ενδιαφέρον τόσο των φορέων κοινωνικής ασφάλισης όσο και των φορέων υγείας και των υπηρεσιών πληροφορικής ξεκίνησε με χαιρετισμό της Αναπληρώτριας Υπουργού Εργασίας, Κοινωνικής Ασφάλισης & Κοινωνικής Αλληλεγγύης κ. Θεανώ Φωτίου. Χαιρετισμό στη συνέχεια απηύθυναν ο Υφυπουργός Εργασίας, Κοινωνικής Ασφάλισης & Κοινωνικής Αλληλεγγύης κ. Αναστάσιος Πετρόπουλος και ο Γενικός Γραμματέας Κοινωνικών Ασφαλίσεων κ. Νίκος Φράγκος, ενώ ο Προϊστάμενος της ΕΥΔ του Ε.Π. "Ψηφιακή Σύγκλιση", Μανόλης Γιαμπουράς έκανε μια αποτίμηση της πορείας υλοποίησης των έργων του Ε.Π. «Ψηφιακή Σύγκλιση» και ο συνεργάτης του Υφυπουργού Οικονομίας, Ανάπτυξης & Τουρισμού κ. Αλέξης Παναγιωτόπουλος ένα σύντομο χαιρετισμό καταδεικνύοντας τη σημασία των έργων ΕΣΠΑ.

Ο Πρόεδρος & Δ/νων Σύμβουλος της Η.ΔΙ.Κ.Α. Α.Ε. κ. Αναστάσιος Τάγαρης έλαβε στη συνέχεια το λόγο ο οποίος τόνισε το σημαντικό ρόλο που διαδραμάτισε η Η.ΔΙ.Κ.Α. στην υλοποίηση των έργων ΕΣΠΑ και την ιδιαίτερη συμβολή τους στη μεταρρύθμιση και των εκσυγχρονισμό των φορέων κοινωνικής ασφάλισης και υγείας.

Κατά τη διάρκεια του πρώτου μέρους της ημερίδας πραγματοποιήθηκε αναλυτική παρουσίαση των αποτελεσμάτων και των ωφελειών των έργων κοινωνικής ασφάλισης από στελέχη της Η.ΔΙ.Κ.Α. Α.Ε. Τα έργα που σχετίζονται με την κοινωνική ασφάλιση είναι τα εξής:

* Εθνικό Μητρώο Ασφάλισης, Συνταξιοδότησης και Παρακολούθησης Πληρωμών Συντάξεων-Έσοδα-Ασφάλιση-Ενημερότητα
* Ηλεκτρονικές Υπηρεσίες για τη Στρατηγική Ανάπτυξη της Κοινωνικής Ασφάλισης
* Ψηφιοποίηση Ασφαλιστικής Νομοθεσίας και Παροχών
* Κωδικοποίηση της νομοθεσίας επιλεγμένων ΦΚΑ αρμοδιότητας ΓΓΚΑ

Κατά τη διάρκεια του δεύτερου μέρους της Ημερίδας χαιρετισμό έκανε ο Γενικός Γραμματέας Δημόσιας Υγείας κ. Γιάννης Μπασκόζος ενώ στελέχη της Η.ΔΙ.Κ.Α. Α.Ε παρουσίασαν τα έργα που σχετίζονται με την υγεία και συγκεκριμένα:

* το «Ενιαίο Πληροφοριακό Σύστημα για την υποστήριξη των επιχειρησιακών λειτουργιών μονάδων του ΕΣΥ» και τo
* «Σύστημα Ηλεκτρονικής Συνταγογράφησης και Παροχή σχετικών Υποστηρικτικών Υπηρεσιών».

Σε μια τόσο κρίσιμη οικονομική συγκυρία για τη χώρα μας, το Υπουργείο Εργασίας , το Υπουργείο Υγείας και η Η.ΔΙ.Κ.Α. Α.Ε προωθούν συστηματικά, μια σειρά δράσεων που θα συμβάλλουν στην μεταρρύθμιση και τον εκσυγχρονισμό των φορέων κοινωνικής ασφάλισης και της υγείας.